***Sesongavslutning KIL Friidrett 2017***

KIL Friidrett avholdt sesongavslutning med 70 store og små deltakere til stede på Gjemselund 07.11.17.

Leder Carl Jan Gaarder ønsket velkommen og informerte om dagens program.

Det vanket pølser og brus til ungene og kaffe og kaker til de voksne.

Alle som har deltatt på trening eller stevner i løpet av sesongen fikk sin velfortjente pokal.

To utøvere ble tildelt premie for beste resultat etter Tyrvingtabellen. Det var Mali Halldorsson for 1,45 m i høyde og Aleksander Haug for 12, 68 sek på 100 m. Begge disse resultatene ga over 1000 poeng på Tyrvingtabellen!

I 3-kamp, med beste poengsum tilsammen for resultat i løp, hopp og kast var det Halvor Nupen Hansen og Mali Halldorsson som strøk av gårde med hver sin pokal.

I anledning 125 års jubileet for Kongsvinger IL ønsket KIL Friidrett å dele ut stipend fra Paul Olsens Minnefond.

Dette fondet ble opprettet av Paul Olsens etterlatte ved hans død i 1984.

Paul Olsen (1918-1984) levde og åndet for frivillig arbeid på alle mulige områder i Kongsvinger idrettslag fra sin ungdomstid til han døde. Mange vil huske ham som starter på Gjemselund, men han la ned utallige timer i frivillig arbeid på Skihytta, i Gullbekkåsen og Langelandsbakken, i håndballen, friidretten og idrettsmerkeprøvene. I 1983 fikk han Hedmark Idrettskrets sin plakett.

I statuttene i Paul Olsens Minnefond står det at stipend kan tildeles en utøver som har hatt stor framgang i sin idrett.

KIL Friidrett har besluttet å tildele et stipend på 2000,-kr til hver av disse utøverne:

Mali Halldorsson for stor framgang og gode resultater i kast, hopp og løp.

Pernille Haug for stor framgang og gode resultater i løp og hopp.

Ida Evelyn Seterlien for stor framgang og gode resultater i kast.

Eivind Duelien Vaaje og Robin Haave for stor framgang og gode resultater i løp.

Aleksander Haug for stor framgang og gode resultater i løp og hopp.

Alle deltakere og prisvinnere i årets friidrettssesong fikk sin fortjente applaus.

Carl Jan Gaarder avsluttet med å takke alle for frammøtet og minnet om at innetreninga nå har startet opp.

 Alle er velkomne på trening og ytterligere informasjon finnes på KIL Friidrett på Facebook.

Kari Isnes

referent